  Туспуктэм: Данил Кузнецов Майя Бывальцева Выль ар уе Удмуртиысь каръёсын но ёросъёсын 49 шулдыръяськон ужрадъёс ортчытӥзы, отчы 20 сюрс пала адями пыриськиз. Со сярысь, элькунысь кунпуш ужъёсъя министрлэн воштӥсез Александр Жевлаков вылэ чӧлскыса, улосвыл тӧролэн но кивалтэтлэн пресс-службазы ивортӥз. Тужгес трос калык Ижысь Шор карлудэ люкаськылӥз – 3 сюрс пала адями. Отын полицилэн ватсаса постъёсыз ужазы. Оглом выль ар уе 500 полицейскойёс эрикрадэз утизы. Россиысь МЧС-лэн элькунъя управлениезлэн кивалтӥсез Сергей Пряженцев ивортэмъя, Выль арез пусъён ужрадъёс ортчон интыосын тылпу потон учыръёс ӧй вал. Выль ар уе эмъюрттэтлы 1 сюрс 39 адями вазиськиз, ивортӥз Удмуртиысь тазалыкез утёнъя министрлэн воштӥсез Алсу Ишниязова. Тросэз вазиськисьёс доразы яке сюрес вылын шудтэм учырын вӧсь луизы. Ньыль адями, со пӧлын кык пиналъёс, пиротехника сэрен эмъяськонние вазиськиз. Тодэ вайытом, выль ар уе (уйшорысен 8 часозь) Удмуртиын куать нылпиос вордскизы. Ватсалом, 1-тӥ толшоре «Кубок кристальной трезвости» бызьылонэ 150 адями пыриськиз. Тужгес пичиезлы ньыль толэзь вал, тужгес арлыдоезлы – 77 арес. Тегъёс: Выльар Мерлык эрикрад Удмуртия  